Tshwane-metropolisie wil strate op twee wiele terugvatBurgemeester Solly Msimanga gesels met handelaars in Marabastad (8 November 2016) Foto: Jonisayi Maromo/ANA Solly Msimanga, burgemeester van Pretoria, het ŉ nuwe fietsry-eenheid in die Tshwane-metropolisiedepartement bekendgestel om polisiesigbaarheid te verhoog en misdaad in die strate van die stad hok te slaan. Msimanga het Dinsdag aan verslaggewers gesê as deel van die talle veranderinge wat hy na die TMPD gebring het nadat hy onlangs as burgemeester die leisels oorgeneem het, sal die polisie nie net misdaad in luukse voertuie bestry nie. “Die eenheid sal baie binnekort begin. Ons is besig om die handelsmerke op die fietse en hul uniforms af te handel. Hulle sal sigbaar ons strate patrolleer. Hulle sal op en af in die strate ry,” het Msimanga tydens die bekendstelling van die veldtog, “Operasie Tswelopele”, gesê. Die operasie het ten doel om die vuil en misdaadryke middestad en omliggende buurte op te ruim. “Ons het reeds baie veranderinge in die metropolisie aangebring,” het Msimanga bygevoeg. “Ons het ŉ aantal eenhede op die been gebring. Ons het nou ŉ narkotika-eenheid ook en die anti-kapingseenheid word reeds opgelei. Ons het meer as genoeg metrobeamptes in ons stad. Wat ons moet doen, is om hul bedrywighede te koördineer om seker te maak dat ons misdaad in ons stad bekamp.” Operasie Tswelopele is in Marabastad bekendgestel, wat berug is vir gryp-en-spaanderdiewe, prostitusie, gewapende rooftogte en onwettige dwelmhandel, ondanks talle TMPD- en SAPD-voertuie in die gebied. Sommige handelaars het Msimanga se ingryping verwelkom, en gesê hulle is vol verwagting dat sake binnekort na die gebied sal terugkeer. “As jy in hierdie gebied nie as die burgemeester geïdentifiseer word nie, sal jy sekerlik deur nyaope-verslaafdes beroof word. Hierdie plek is omgekeer weens dwelmmiddels,” het ŉ bejaarde vrou aan Msimanga gesê toe hy in die gebied rondgestap het. Die nuwe burgemeester het ook sy kommer uitgespreek met die stand van woonstelle in en om Pretoria se middestad. Duisende persone betaal buitensporige bedrae huurgeld aan huuragentskappe.